# 2019 m. IV ketvirčio bulvių ir daržovių rinkos apžvalga

Bulvių ir daržovių rinkos analitinė informacija parengta už 2019 m. IV ketvirtį, palyginant kainų pokyčius su 2019 m. III ketvirčiu. Kadangi bulvių ir daržovių kainai didelę įtaką turi sezoniškumas, todėl analizuojamas ir pokytis per metus.

**Bulvių** mažmeninės vidutinės kainos struktūroje mažmeninės prekybos dalis 2019 m. IV ketvirtį sumažėjo 17 proc. punktų (nuo 42 iki 25 proc.), augintojo dalis padidėjo 17 proc. punktų (nuo 41 iki 58 proc.), PVM dalis sudarė 17 proc.

**Pastabos:**

1. Neplautos ir nesupakuotos bulvės.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

Bulvių mažmeninė vidutinė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 0,41 EUR/kg ir buvo 43,84 proc. mažesnė nei 2019 m. III ketvirtį, tačiau 28,13 proc. didesnė nei 2018 m. IV ketvirtį. Bulvių supirkimo (augintojų) kaina šiuo laikotarpiu sudarė 0,18 EUR/kg ir buvo 37,93 proc. mažesnė nei 2019 m. III ketvirtį ir 10,00 proc. mažesnė nei 2018 m. IV ketvirtį.

Didžiausią įtaką vidutinės bulvių kainos mažėjimui 2019 m. IV ketvirtį Lietuvoje turėjo sezoninis kainų sumažėjimas augintojų ūkiuose, mažesnės bulvių kainos Europos šalyse, sumažėjusi mažmeninės prekybos dalis kainos grandinėje.

**Bulvių vidutinės kainos (augintojų) Lietuvoje ir kitose valstybėse 2018 01–2019 12**

Šaltiniai: ŽŪIKVC (LŽŪMPRIS), LVAEI, ZSRIR, AMI

**Bulvių supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

Lapkričio–sausio mėn. bulvių rinka paprastai jau būna stabili, kainos kinta mažai. Bulvių pardavimas Europos Sąjungos rinkoje šviežiai vartoti ir perdirbti yra stabilus. Eksporto apimtys į Rytų ir Pietryčių Europos šalis metų pabaigoje nebuvo tokios didelės, kaip tikėtasi sezono pradžioje. Didesnė eksporto paklausa buvo į Jungtinę Karalystę dėl ten gauto mažesnio derliaus.

2020 m. sausio mėn. Europoje susiklosčiusi neįprasta situacija bulvių rinkoje dėl dar nenuimto bulvių derliaus. Netgi Belgijoje, Nyderlanduose ir Prancūzijoje dar yra likę 1–2 proc. nenukastų bulvių, o Jungtinėje Karalystėje – 10–12 proc. (500–600 tūkst. t). Todėl neaišku kokios kokybės bus šios bulvės ir kaip jų patekimas į rinką paveiks kainas.

Ekspertai prognozuoja, kad bulvių kaina neturėtų mažėti, bet ir labai padidėti kainai sąlygų kol kas taip pat nėra.

**Belgijoje** geros kokybės bulvių kainos išliko stabilios ir sausio mėn. viduryje sudarė 12,50–15,00 EUR/100 kg.

**Olandijoje** šviežiai vartoti skirtų bulvių kaina priklausomai nuo veislės svyravo nuo 15,00 iki 16,00 EUR/100 kg.

**Vokietijoje** bulvių vidutinė kaina augintojų ūkiuose pradėjo pamažu didėti nuo spalio mėn. vidurio (17,77 EUR/100 kg) ir sausio mėn. viduryje jau siekė 21,99 EUR/100 kg (2019 m. buvo 28,00 EUR/100 kg).

Bulvių rinka **Rytų Europos** šalyse šį sezoną yra labai pasikeitusi. Mažas bulvių derlius Ukrainoje bei Lenkijoje ir didelis jų derlius Rusijoje pakeitė eksporto kryptis. Paprastai Rusija importuodavo daug bulvių iš Egipto, Adzerbaidžano, Kinijos, Ukrainos. Šiais metais Ukraina importuoja bulves iš Rusijos. Ukrainos bulvių augintojai rudenį labai pakėlė kainas. Dėl to sumažėjo pardavimai ir sukaupė didžiąją dalį derliaus, tačiau tikisi didesnių pajamų 2020 m. pradžioje.

**Lenkijoje** 2019 m. gautas 6,84 mln. t bulvių derlius, kuris dar 9 proc. mažesnis už 2018 m. derlių, kuris taip pat buvo nelabai didelis. Birželio ir liepos mėn. Lenkijoje vyravo dideli karščiai ir labai trūko drėgmės. Labiausiai nukentėjo šalies pietvakariniai ir centriniai rajonai. Nors bulvių pasėlių plotas 2019 m. šiek tiek padidėjo, tačiau derlingumas sumažėjo 10,5 proc. ir sudarė tik 22,5 t/ha. Tai atsispindi ir bulvių kainose. 2020 m. sausio mėn. parduodant dideliais kiekiais vidutinė kaina augintojų ūkiuose buvo 0,24–0,29 EUR/kg, 2019 m. – 0,18–0,22 EUR/kg, o 2018 m. – 0,05–0,10 EUR/kg.

**Latvijoje** bulvių vidutinė kaina augintojų ūkiuose 2019 m. sausio mėn. buvo 0,22 EUR/kg, o šiemet ji mažesnė ir siekia 0,16 EUR/kg.

**Baltagūžių kopūstų** mažmeninės vidutinės kainos struktūroje mažmeninės prekybos dalis 2019 m. IV ketvirtį sumažėjo 5 proc. punktais (nuo 27 iki 22 proc.), augintojo dalis padidėjo 5 proc. punktais (nuo 56 iki 61 proc.), PVM dalis sudarė 17 proc.

Baltagūžių kopūstų mažmeninė vidutinė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 0,41 EUR/kg ir buvo 36,92 proc. mažesnė nei 2019 m. III ketvirtį, tačiau 28,13 proc. didesnė nei 2018 m. IV ketvirtį. Baltagūžių kopūstų supirkimo (augintojų) kaina šiuo laikotarpiu sudarė 0,24 EUR/kg ir buvo 33,33 proc. mažesnė nei 2019 m. III ketvirtį ir 14,29 proc. mažesnė nei 2018 m. IV ketvirtį.

**Pastaba:**

Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

Didžiausią įtaką vidutinės baltagūžių kopūstų kainos mažėjimui 2019 m. IV ketvirtį Lietuvoje turėjo sezoninis jų kainų sumažėjimas augintojų ūkiuose, mažesnės kainos kaimyninėse ir Europos šalyse, sumažėjusi mažmeninės prekybos dalis kainos grandinėje.

**Baltagūžių kopūstų vidutinės kainos (augintojų) Lietuvoje ir kitose valstybėse 2018 01–2019 12**

Šaltiniai: ŽŪIKVC (LŽŪMPRIS), LVAEI, ZSRIR, AMI

**Baltagūžių kopūstų supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Morkų** mažmeninės vidutinės kainos struktūroje mažmeninės prekybos dalis 2019 m. IV ketvirtį sumažėjo 6 proc. punktais (nuo 24 iki 18 proc.), augintojo dalis padidėjo 6 proc. punktais (nuo 59 iki 65 proc.), PVM dalis sudarė 17 proc.

Morkų mažmeninė vidutinė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 0,37 EUR/kg ir buvo 38,33 proc. mažesnė nei 2019 m. III ketvirtį ir 15,91 proc. mažesnė nei 2018 m. IV ketvirtį. Morkų supirkimo (augintojų) kaina šiuo laikotarpiu sudarė 0,22 EUR/kg ir buvo 31,25 proc. mažesnė nei 2019 m. III ketvirtį ir 2018 m. IV ketvirtį.

**Pastabos:**

1. Plautos nesupakuotos morkos.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

**Morkų supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Morkų vidutinės kainos (augintojų) Lietuvoje ir kitose valstybėse 2018 01–2019 12**

Šaltiniai: ŽŪIKVC (LŽŪMPRIS), LVAEI, ZSRIR, AMI

Palyginti su kitomis lauko daržovėmis, morkų kaina augintojų ūkiuose ir mažmeninės prekybos tinklų parduotuvėse prasidėjus 2019 m. derliui buvo padidėjusi mažiausiai ir greičiausiai sumažėjo. Morkų derlius nuo sausros nukentėjo mažiau. Gruodžio mėn. morkų augintojų kainos Lietuvoje, Vokietijoje, Lenkijoje ir Latvijoje buvo nuo 18 iki 53 proc. mažesnės nei prieš metus. Todėl esant tokios sąlygoms morkų vidutinė kaina dar turėtų mažėti.

**Svogūnų** mažmeninės vidutinės kainos struktūroje mažmeninės prekybos dalis 2019 m. IV ketvirtį sumažėjo 21 proc. punktu (nuo 36 iki 15 proc.), augintojo dalis padidėjo 21 proc. punktu (nuo 47 iki 68 proc.), PVM dalis sudarė 17 proc.

Svogūnų mažmeninė vidutinė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 0,44 EUR/kg ir buvo 46,34 proc. mažesnė nei 2019 m. III ketvirtį, tačiau 33,33 proc. didesnė nei 2018 m. IV ketvirtį. Svogūnų supirkimo (augintojų) kaina šiuo laikotarpiu sudarė 0,27 EUR/kg ir buvo 15,63 proc. mažesnė nei 2019 m. III ketvirtį ir 2018 m. IV ketvirtį.

Didžiausią įtaką vidutinės svogūnų kainos mažėjimui 2019 m. IV ketvirtį Lietuvoje turėjo sezoninis kainų sumažėjimas augintojų ūkiuose, daug mažesnės kainos kaimyninėse ir Europos šalyse, mažėjanti mažmeninės prekybos dalis kainos grandinėje, kuri prasidėjus 2019 m. svogūnų derliui buvo pati didžiausia per pastaruosius kelerius metus.

**Pastabos:**

1. Nesupakuoti svogūnai.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

**Svogūnų supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Svogūnų vidutinės kainos (augintojų) Lietuvoje ir kitose valstybėse 2018 01–2019 12**

Šaltiniai: ŽŪIKVC (LŽŪMPRIS), LVAEI, ZSRIR, AMI

2019 m. svogūnų plotas Lietuvoje buvo didesnis ir nors derliui įtaką darė sausra, svogūnų derlius gautas nemažas. Sausio mėn. viduryje augintojo kaina Lietuvoje buvo apie 25 proc. mažesnė nei prieš metus, Latvijoje – 20 proc., Lenkijoje – 42 proc., Vokietijoje – net 56 proc. Todėl svogūnų kaina Lietuvoje dar turėtų šiek tiek mažėti.

Vokietijoje ir Nyderlanduose sausio mėn. viduryje geros kokybės svogūnų augintojo kaina buvo 0,19–0,20 EUR/kg. Nyderlanduose šis sezonas svogūnų augintojams yra geras, eksportuojami pakankami svogūnų kiekiai į Rytų Europos šalis ir netgi Indiją, kur 2019 m. didžiają dalį derliaus sunaikino liūtys. Todėl prognozuojama, kad svogūnų plotas Nyderlanduose šiemet padidės šiaurinėje šalies dalyje dėl didelės raudonųjų svogūnų eksporto paklausos.

**Burokėlių** mažmeninės vidutinės kainos struktūroje mažmeninės prekybos dalis 2019 m. IV ketvirtį sumažėjo 20 proc. punktų (nuo 41 iki 21 proc.), augintojo dalis padidėjo 20 proc. punktų (nuo 42 iki 62 proc.), PVM dalis sudarė 17 proc.

Burokėlių mažmeninė vidutinė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 0,34 EUR/kg ir buvo 52,11 proc. mažesnė nei 2019 m. III ketvirtį, tačiau nepakito, palyginti su 2018 m. IV ketvirčiu. Burokėlių supirkimo (iš augintojų) kaina šiuo laikotarpiu sudarė 0,19 EUR/kg ir buvo 32,14 proc. mažesnė nei 2019 m. III ketvirtį, tačiau 11,76 proc. didesnė nei 2018 m. IV ketvirtį.

**Pastabos:**

1. Supakuoti irnesupakuoti burokėliai.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

**Burokėlių supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Burokėlių vidutinės kainos (augintojų) Lietuvoje ir kitose valstybėse 2018 01–2019 12**

Šaltiniai: ŽŪIKVC (LŽŪMPRIS), LVAEI, ZSRIR, AMI

Prasidėjus 2019 m. naujam derliui labai sumažėjo burokėlių supirkimas šviežiam vartojimui, nes jie nebuvo superkami eksportui, o taip pat nuolat didėja burokėlių supirkimas perdirbimui. Vartotojai daugiau renkasi perdirbtus burokėlius.

Deklaruoti burokėlių plotai Lietuvoje 2019 m. padidėjo net 23 proc., o derlius nuo sausros nukentėjo mažiau nei kitų daržovių, todėl pasiūla yra pakankama. Burokėlių kainos sausio mėn. viduryje Lietuvoje ir Vokietijoje buvo panašios kaip ir prieš metus, o Latvijoje ir Lenkijoje buvo mažesnės. Burokėlių kaina dar turi tendenciją mažėti.

**Trumpavaisių agurkų** mažmeninė pardavimo kaina 2019 m. IV ketvirtį Lietuvos didžiųjų tinklų parduotuvėse sudarė 2,55 EUR/kg ir buvo du kartus didesnė nei 2019 m. III ketvirtį ir 22,01 proc. didesnė nei 2018 m. IV ketvirtį. Agurkų supirkimo (iš augintojų) kaina šiuo laikotarpiu sudarė 1,58 EUR/kg – buvo 2,03 karto didesnė nei 2019 m. III ketv. ir tik 1,28 proc. didesnė nei 2018 m. IV ketvirtį.

Trumpavaisių agurkų kainos padidėjimą lėmė sezoniškumas, nes Lietuvoje jų derlius baigiasi spalio mėn.

Ilgavaisiai agurkai Lietuvoje yra auginami visus metus, todėl lapkričio–vasario mėn. matome jų supirkimo kiekius ir kainas.

**Pastabos:**

1. Trumpavaisiai agurkai, jų derlius Lietuvoje būna kovo–spalio mėn.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

**Agurkų supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Pastabos:**

1. Pomidorų derlius Lietuvoje būna balandžio–lapkričio mėn.
2. Į vidutinės mažmeninės kainos apskaičiavimą neįtrauktos akcinės kainos.

Šaltinis: ŽŪIKVC (LŽŪMPRIS)

**Pomidorų supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**Pomidorų** mažmeninė pardavimo kaina 2019 m. IV ketvirtį Lietuvos didžiųjų prekybos tinklų parduotuvėse sudarė 1,63 EUR/kg ir buvo 14,79 proc. didesnė nei 2019 m. III ketvirtį ir 2,52 proc. didesnė nei 2018 m. IV ketvirtį. Pomidorų supirkimo (iš augintojų) kaina šiuo laikotarpiu sudarė 1,09 EUR/kg ir buvo 34,57 proc. didesnė nei 2019 m. III ketvirtį, tačiaut 10,66 proc. mažesnė nei 2018 m. IV ketvirtį.

Pomidorų kainos padidėjimą lėmė sezoniškumas, nes Lietuvoje jų derlius baigiasi lapkričio mėn.

**Obuolių** derlius Lietuvoje 2019 m. dėl pavasarinių šalnų buvo labai mažas. Tai atspindi ir iš Lietuvos augintojų supirkti obuolių kiekiai 2019 m. pabaigoje. Tačiau ir kaimyninėse šalyse situacija panaši. Lenkijoje gautas apie 40 proc. mažesnis obuolių derlius.

2019 m. IV ketvirtį obuolių supirkimo (iš augintojų) kaina Lietuvoje buvo 0,54 EUR/kg, t. y. 3,85 proc. didesnė nei III ketvirtį, tačiau net 80 proc. didesnė nei 2018 m. IV ketvirtį.

Didžioji dalis obuolių į Lietuvą šį sezoną bus importuojama, todėl kaina bus didesnė nei praėjusį sezoną.

**Obuolių supirkimas iš Lietuvos augintojų šviežiam vartojimui 2017–2019 m.**

Šaltinis: ŽŪIKVC (LŽŪMPRIS)

**IŠVADOS**

2019 m. IV ketvirtį, palyginti su 2019 m. III ketvirčiu, **bulvių** ir visų analizuojamų **lauko daržovių** mažmeninių kainų grandinėse mažmeninės prekybos dalis mažėjo (5–21 proc. punktais), o augintojo dalis didėjo – (5–21 proc. punktais).

2019 m. IV ketvirtį Lietuvos mažmeninėje rinkoje bulvių vidutinė kaina sumažėjo 43,84 proc. Lauko daržovių mažmeninės kainos taip pat sumažėjo, pvz., kopūstų – 36,92 proc., morkų – 38,33 proc., svogūnų – 46,34 proc., burokėlių – 52,11 proc. Vidutinės mažmeninės kainos sumažėjo dėl bulvių ir daržovių kainų sumažėjimo augintojų ūkiuose, pvz., bulvių – 37,93 proc., svogūnų – 15,63 proc., morkų – 31,25 proc., burokėlių – 32,14 proc., kopūstų – 33,33 proc.

Didžiausią įtaką bulvių ir daržovių kainų sumažėjimui turėjo sezoniškumo įtaka, kai nuėmus derlių padidėja pasiūla ir kainos mažėja. Taip pat įtakojo mažesnės bulvių ir daržovių kainos kaimyninėse ir kitose Europos šalyse.

Nors 2019 m. rudenį ir lėčiau, tačiau vis tiek palengva mažėjo mažmeninės prekybos dalis bulvių ir daržovių kainų grandinėse. Tačiau iš dalies lėmė tai, kad bulvių ir daržovių mažmeninės kainos 2019 m. IV ketvirtį buvo didesnės nei 2018 m. IV ketvirtį (išskyrus morkų ir burokėlių), nors augintojų ūkiuose kainos buvo mažesnės (tik burokėlių buvo didesnės 0,02 EUR/kg).

Trumpavaisių agurkų ir pomidorų kainos padidėjimą lėmė sezoniškumas, nes spalio–lapkričio mėn. Lietuvoje baigiasi jų derlius ir kainos visada būna didesnės.

Įvertinant didelę sezoniškumo įtaką bulvių ir daržovių kainoms, jos ir toliau turėtų dar mažėti.

Obuolių derlius Lietuvoje 2019 m. dėl pavasarinių šalnų buvo labai mažas. Todėl 2019 m. IV ketvirtį obuolių supirkimo kaina Lietuvoje buvo 0,54 EUR/kg, t. y. net 80 proc. didesnė nei 2018 m. IV ketvirtį. Didžioji dalis obuolių į Lietuvos rinką šį sezoną bus importuojama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_